**PO TVOJI DOBROTI SE TI SMEMO ZAHVALJEVATI**

Meditacija za dekanijsko rekolekcijo, september 2023

Pripravil: Bojan Likar

Zahvaljevanje je ena temeljnih kreposti, ki izvira iz človekove obdarovanosti. Kaj pa imamo, česar nismo prejeli? In če smo vse prejeli, naj bo v nas nenehna želja in potreba, da se za vse tudi zahvaljujemo. Kdor misli, da zahvala ni potrebna, izhaja iz prepričanja, da je vse samo po sebi umevno in da nikogar ne potrebuje, niti Boga niti človeka. Takšno razmišljanje je zelo nevarno, saj ustvarja držo navidezne neodvisnosti, samozadostnosti in sebičnosti.

Sveto pismo je ena sama knjiga zahvaljevanja – za vse Božje darove, ki dosegajo svoj vrhunec v Jezusovem odrešenjskem delu. Sv. Pavel, ki je spoznal najgloblje skrivnosti Božjega delovanja, se v svojih pismih zanje tudi nenehno zahvaljuje. Tako v pismu Kološanom pravi: *»Kristusova beseda naj bogato prebiva med vami. V vsej modrosti se med seboj poučujte in spodbujajte. S psalmi, hvalnicami in duhovnimi pesmimi v svojih srcih hvaležno prepevajte Bogu. In vse, kar koli delate v besedi ali v dejanju, vse delajte v imenu Gospoda Jezusa in se po njem zahvaljujte Bogu Očetu«* (Kol 3,16-17).

Ko v teh dneh začenjamo novo pastoralno leto, nam je ta Pavlova spodbuda lahko kažipot pri našem oznanjevanju. Iz nje moremo potegniti nekaj sklepov:

**1. Kristusova beseda naj bogato prebiva med nami.** Jezus in njegova beseda naj bo v središču našega delovanja. Ob vseh dejavnostih, ki so povezane z našim poslanstvom, ne smemo spregledati bistvenega. Kolikor bo Jezus v središču mojega duhovniškega življenja, toliko bo moje delo verodostojno in učinkovito na dolgi rok. Če imam simpatičen značaj in prijeten nastop, si trenutno sicer lahko kupujem priljubljenost pri ljudeh, toda to ne bo prineslo sadov in ne bo veliko koristilo zveličanju ljudi. Ko pa je moje poslanstvo izmoljeno in po potrebi tudi prečiščeno v bolečini, si lahko nadejamo lepih duhovnih sadov. Svetal zgled nam je naš zavetnik, sv. Janez Vianej. Ljudje so v vsem njegovem delovanju in njegovi podobi odkrivali Božjo veličino. Bil je ves prežet z Božjim Duhom. Nekoč ga je neki advokat opazoval, ko je molil brevir. In je pričeval o njem: »Na njegovem obličju se je izražalo močno občutje njegove duše. Zdelo se je, da usta slastno srkajo, kar je sprejemal njegov duh. Oči so se mu svetile in blestele. Mogli bi reči, da vdihava čistejši zrak, kakor je zemeljski. Prost vsega zemeljskega hrupa je poslušal samo besede Svetega Duha«. Ob sv. Janezu Vianeju lahko ugotovimo, da človek, ki je prežet z Božjim Duhom, to lepoto izžareva tudi navzven.

**2. Med seboj se poučujmo in spodbujajmo.** Ali nismo duhovniki v stalni skušnjavi, da že vse vemo in da se nimamo več česa naučiti? Ali nismo v nevarnosti, da iz gole obzirnosti drug o drugem molčimo, čeprav še kako dobro poznamo napake in šibke točke svojih sobratov? Lažje se je o njih pogovarjati v ozadju, kot pa iz oči v oči. Končno, ali ni tudi v nas preveč populistične naravnanosti, ob kateri se napajajo mediji, ko izpostavljajo šibkosti določenih ljudi, da se o njih naslajajo bralci? Če sledimo besedi sv. Pavla o medsebojnem spodbujanju, moremo to pravilno razumeti samo v območju duhovniškega bratstva. Bratje si med seboj vse in iskreno povedo, saj imajo navadno pravi namen in iskreno željo po utrditvi pristnih odnosov. Želeti je, da se duhovniki radi srečujemo in utrjujemo prijateljske vezi. Pomembno je spoznanje, da so vsi stiki z ljudmi prehodnega značaja, duhovniške in sorodstvene vezi pa ostajajo vse življenje.

**3. Za vse se zahvaljujmo Bogu Očetu, še posebej pa za dar duhovništva.** Vse preveč smo v skušnjavi, da ob osebnih spodrsljajih in negativnem zunanjem pritisku zbledi naš duhovniški ideal in se ohladi prvotna ljubezen. Ne glede na to, koliko let sem duhovnik, moram v sebi ohranjati mladostno svežino in se vsak dan zahvaljevati, da smem biti deležen Kristusovega duhovništva. V Cerkvi so nam zaupane različne naloge in različni ljudje. Če v vsem uspemo videti Božjo voljo, se bomo sposobni zahvaljevati tudi ljudem in za ljudi, četudi niso vsi in vedno po naši volji in merilih. V pridigah radi ponavljamo, da Bog ljubi vsakega človeka, ne glede na značaj in njegove posebnosti. Duhovnikova veličina se tudi meri po tem, če je sposoben sprejeti drugačnost, z verniki potrpeti in se veseliti prav vsakega znamenja Božjega delovanja v njihovih srcih. V času, ko vsi doživljamo vpad števila vernikov pri bogoslužju in našem oznanjevanju, je to še posebej pomenljivo. Ko pogledamo stanje družbe in vse mogoče pritiske, ki jih doživljajo verniki v svojem okolju, smo lahko samo veseli in ponosni, da imamo še vedno toliko zvestih kristjanov in sodelavcev, ki so za Boga in Cerkev pripravljeni storiti vse. Sam sem enkrat izjavil pri bogoslužju, da je v današnjem času zame junak vsakdo, ki se ob nedeljah redno udeležuje sv. maše. Ob tej izjavi so se verniki čutili močno potrjene. Bog ima svojo strategijo in ni na nas, da bi vse natančno izmerili in preverili. Nas pa vsekakor vzgaja k ponižnosti in nenehnemu spoznanju, da oznanjamo križanega Kristusa. Končno: Ali ni vse naše pastoralno delo naravnano k temeljni ugotovitvi: Ubogi hlapci smo, storili smo, kar smo bili dolžni storiti? In to zadostuje.